FANGEVOKTER: National Security Agencys beskrivelser av seg selv bekrefter bildet av etterretningstjenesten som et altseende, globalt overvåkingsmonster.

Overvåking

Et panoptikon er en fengselsmodell hvor en fangevokter alltid kan se alle de innsatte. Men fangene kan ikke se vokteren, og må dermed til en hver tid oppføre seg som om de blir overvåket. Nå viser nye avsløringer at National Security Agencys kapasitet til å overvåke oss, nærmer seg et globalt, digitalt panoptikon i skrekkfart.

Ifølge avsløringer basert på dokumenter fra varsleren Edward Snowden og publisert i The Washington Post samler NSA gjennom programmet Co-Traveler hver dag inn fem milliarder registreringer fra telefonbasestasjoner over hele verden. Slike registreringer avslører hvor hundrevis av mobiltelefonbrukere til en hver tid befinner seg. Det gjør det mulig for NSA å følge bevegelsesmønstrene dine ned til minste detalj.

– Den eneste måten man kan gjemme sin plassering på, er å kople seg av vårt moderne kommunikasjonssystem og bo i en hule, sier teknolog Chris Soghoian ved American Civil Liberties Union (ACLU) til The Washington Post.

NSAs programmer: • Co-Traveler er det siste av en rekke til nå topphemmelige overvåkingsprogrammer som har blitt avslørt av lekkasjer fra varsleren Edward Snowden. • Gjennom programmet kan USAs etterretningstjeneste USA kartlegge hvor personer er og hvordan de beveger seg. • Tidligere avsløringer har avdekket overvåkingsprogrammer som Prism, Boundless Informant og XKeyscore.

NSA følger dine bevegelser

– Velkommen til det digitale panoptikon, skriver den tidligere NSA-varsleren Thomas Drake på Twitter.

Gjennom Co-Traveler kan analytikere finne mobiltelefoner over hele verden. Mobiltelefoner gir fra seg sin plassering også når de ikke brukes. • Basert på de innsamlede registreringene kan analytikerne gjenskape telefoners bevegelsesmønstre og avsløre skjulte forhold mellom mennesker som bruker telefonene.

• Med avanserte matematiske utregninger kan programmet regne ut hvordan du har beveget deg og hvilke andre mennesker du har vært i nærheten av.

• Om du skulle forsøke å gjøre noe for å unngå overvåking er det ifølge dokumentene enda større sjanse for at NSA blir ekstra interessert i nettopp deg.

• Brukere med engangstelefoner eller brukere som skrur av telefonene mellom samtaler blir ifølge dokumentene fort flagget av Co-Traveler som mistenkelige.

NSA bekrefter informasjonen overfor The Washington Post og hevder programmer brukes til å overvåke mennesker i utlandet mistenkt for terroraktivitet.

«Elsker du dette landet?»

Avsløringene er de siste tilleggene på NSAs etter hvert lange rulleblad. Gjennom varsleren Edward Snowdens lekkasjer til tidligere The Guardian-journalist Glenn Greenwald har etterretningstjenestens dunkle virksomhet blitt trukket fram i offentlighetens lys. Det har NSA og amerikanske ledere likt dårlig. Også udådene til den britiske etterretningen GCHQ har blitt avslørt gjennom Snowden-lekkasjene, ikke minst i den britiske avisa The Guardian.

Britiske autoriteter har ikke sett med blide øyne på oppmerksomheten. Tidligere denne uka måtte The Guardian sin redaktør Alan Rusbridger forsvare avisas overvåkingsavsløringer i en høring i det britiske parlamentet.

«Elsker du dette landet?» var et av spørsmålene Rusbridger fikk.

Kritikere mener måten redaktøren ble tvunget til å bevise sin patriotisme for komiteen, vekker minner fra Joseph McCarthys klappjakt på kommunister i USA på 1950-tallet.

«Å se Rusbridger bli dratt framfor parlamentet og forhørt om hvorvidt han elsker Storbritannia, er en av de mer skremmende hendelsene på en god stund», skriver Glenn Greenwald på Twitter.

Rusbridger erklærte seg som «patriot» men sa at The Guardian «ikke vil la seg skremme» av presset og at avisa vil fortsette å skrive om det redaktøren mener er en av de største og viktigste debattene i vår tid.

– Jeg kan ikke komme på noen annen sak nylig som har rikosjert rundt jorda som denne og som har blitt mer bredt debatter i parlamenter, domstoler og i frivillige organisasjoner, sa Rusbridger.

Lar seg bruke av USA

Blant Snowdens NSA-lekkasjer har det vært en rekke avsløringer om hvordan USA overvåker statsledere og toppolitikere i andre land som Brasil og Tyskland, og internasjonale institusjoner som EU. Siste nytt er at Sverige overvåker Russlands øverste ledere på oppdrag for USA.

Et samarbeid mellom SVT-programmet «Uppdrag Granskning» og journalist Glenn Greenwald avslører hvordan Försvarets radioanstalt (FRA) i Sverige har overvåket «høyt prioriterte russiske mål» for National Security Agency (NSA).

I et av dokumentene heter det at «FRA forsynte NSA med (…) en unik samling med høyprioriterte mål i ledersjiktet, innenrikspolitikken». I dokumentene gir NSA uttrykk for at de er storfornøyde med spionhjelpen de har fått av Sverige. NSA skriver at FRA er en ledende partner mot det russiske målet og betegner samarbeidet med FRA som «unikt».

FRA vil ikke kommentere avsløringene.

eirikgs@klassekampen.no